Inimesed kuuluvad loomariigis imetajate hulka. Imetajate seas on loomi, kes eelistavad suurema osa oma oma elust elada üksi kui ka selliseid, kes näevad end meelsasti suurema karja osana.  Üksi elavad imetajad on tavaliselt tugevad, väheste looduslike vaenlastega ja suurt territooriumi vajavad. Karjaloomad käituvad reeglina liigi säilimisele suunatult, kari jätab lootusetus olukorras  üksikindiviidi ja päästab liigi.      Alguse sai see teema tänase kohvipausi ajal arutelust, kas hea ülemus peab olema juht või liider. Juht, kes võtab alluvad enda järel marsiritta ja viib nad läbi paksu ning vedala. Või liider, kes innustab teisi tippudele ja laseb neil endil sinna tee leida.    Üksmeel jäi leidmata. Ka kaklus jäi sündimata. Võit-võit olukord.  Lihtsalt huvitav oli.        Mul oli kunagi koer, kes käis naabertalu penil aeg-ajalt külas.  Istusid, teine teisel pool tara ja arutasid maailma asju, kohalike kasside kombeid ning postiljonide allakäiku. Juhtus teinekord aiavärav paokil olema läksid kutsad jalutama.  Pikki, väga pikki tiire tehti. Kord oli kolmepäevane patseering koguni.    Mis eriti veider: kumbki koer omaette ei käinud mitte kunagi üksi kolamas. Pruukis neil kahekesi kokku saada kui rännukihk neid rabas ja kauged litad muutusid vastupandamatuteks huurideks.  Kumb oli juht, kumb liider?  Liiderdajad olid  niikuinii mõlemad.    ***    Koertest kõneldes..  Üks mu elu piinlikemaid episoode on seotud koertega, keda ma iial näinud ei ole.  Pojad olid metsas palki langetamas, nende juurde tuli üks räsitud välimusega kütt, kes küsis, kas poisid pole ta penisid näinud: väike hall hatt ja suurem hagijas. Olla ta juurest jälgi ajades vehkat teinud, nüüd käib juba kolmat päeva metsas neid otsimas.  Poisid ei saanud aidata.  Umbes aasta pärast sama lugu: jälle mul pojad metsas, seekord  noorendikku puhastamas ja taaskord sama jahimees sama jutuga, ainult nüüd olid koerad alles üks päev jooksus olnud.    Sel korral koju tulles poisid naersid, et näh, see hull jahimees oma penid jälle metsa jänesejälgedele ära kaotanud.    Samal ajal sain ametisse kohta, kus uute töökaaslastega vesteldes sain teada, et üks neist jahil armastab käia. Küsisin temalt, kas ta juhtumisi ühte pooletoobist kütti ei tea, kes juba paar aastat jutti oma kutsasid metsa kaotab?  "Mina see  olengi..."    Midahullu....